Aluehallintovirastojen hallinnollisten tehtävien kokoaminen

Aika keskiviikko 20.11.2013 klo 13.00 – 14.50

Paikka Valtiovarainministeriö, Mariankatu 9, nh. Nousukausi

Osallistujat Anu Nousiainen, neuvotteleva virkamies, valtiovarainministeriö, puheenjohtaja

Tuula-Kaarina Isosuo, johtaja, Etelä-Suomen aluehallintovirasto

Teijo Mustonen, johtaja, Itä-Suomen aluehallintovirasto

Lauri Latva-Äijö, johtaja, Lounais-Suomen aluehallintovirasto

Markku Nurminen, johtaja, Länsi- ja Sisä-Suomen aluehallintovirasto

Maria Siurua, johtaja, Pohjois-Suomen aluehallintovirasto

Paula Leppänoro-Jomppanen, johtaja, Lapin aluehallintovirasto

Anne Autio, kehittämispäällikkö, Etelä-Suomen aluehallintovirasto, aluehallintovirastojen toiminnan kehittämisyksikkö

Minna Salminen, sopimustoimitsija, JHL ry

Helena Sundberg, luottamusmies, Etelä-Suomen aluehallintoviras-to/JUKO ry

Jyrki Heiskanen, pääluottamusmies, Etelä-Suomen aluehallintovirasto/Pardia ry (Vuokko Jokisen sijaisena)

Marko Puttonen, kehittämisjohtaja, valtiovarainministeriö

Mikko Saarinen, ylitarkastaja, valtiovarainministeriö

Sami Kouki, lainsäädäntöneuvos, valtiovarainministeriö

Miira Lehto, ylitarkastaja, valtiovarainministeriö, sihteeri

1. Kokouksen avaus ja esittäytyminen

Puheenjohtaja avasi projektiryhmän ensimmäisen kokouksen ja käytiin esittäytymiskierros.

1. Projektin asettamispäätös

Käytiin läpi projektin asettamisen tausta, tavoite, tehtävät ja organisointi. Projektin toimikausi on 1.11.2013 – 31.12.2014. Työstä tulee antaa väliraportti 11.4.2014 mennessä. Projektin tehtävänä on valmistella muutoksen toimeenpano siten, että toiminta voi käynnistyä vuoden 2015 alusta lukien.

Päätös: Merkittiin tiedoksi.

1. Työskentelytavat

Projekti toteutetaan osallistavia menettelytapoja käyttäen ja ryhmä voi kuulla asiantuntijoita mm. erikoistumisyksiköistä. Projektiryhmä suunnittelee aluksi työpajat, jotka toteutetaan toiminnoittain. Työpajojen tuotoksista ja muutenkin projektin eri vaiheissa on mahdollisuus kommentointiin ja ideointiin. Sähköinen työryhmätila VATRY otetaan käyttöön. Ryhmän jäsenet pitivät työpajatyöskentelyä hyvänä toimintatapana.

Hallinnon henkilöstön työskentelyä alueellisesti hajautettuna pidettiin hyvänä, mutta haasteena nostettiin esiin esimiestyön järjestäminen sujuvasti. Sitä ehdotettiin pohdittavaksi työpajojen yhteydessä. Tehtävät kootaan niitä uudelleen järjestellen ja eläköitymistä hyödyntäen. Ryhmän valmistelutyössä otetaan huomioon mm. tietohallinnon kokemukset hajautetusti toimimisesta.

Projektin viestinnässä käytetään aluehallintovirastojen intraa täydentäen sitä ns. palautelaatikolla, jossa henkilöstö voi ottaa kantaa ja tuoda sitä kautta projektiryhmän käsittelyyn asioita. Anne Autio laatii projektille viestintäsuunnitelman.

Mikko Saarinen kertoi aluehallintovirastojen hallinnollisten tehtävien henkilöstömäärien kehityksestä vuosina 2010-2017. Vuodesta 2010 vuoteen 2012 hallinnon henkilötyövuodet vähenivät noin 12 prosentilla. Jotta toiminta aluehallintovirastojen substanssitehtävissä voidaan turvata, tulosneuvotteluissa on suunniteltu hallintotehtäviin 45 henkilötyövuoden eli 29 prosentin vähennystä vuodesta 2010 vuoteen 2015. Jos kehys edelleen supistuu samaan tahtiin, vuonna 2017 vähennys olisi yhteensä 60 henkilötyövuotta vuoden 2010 tasosta (152 htv AVI-momentilla). Kehyskehitys edellyttää toimintojen tehostamista. Jos sitä ei voida toteuttaa eläköitymistä hyödyntäen, tulosneuvotteluissa on ehdotettu täyttölupamenettelyn käyttöön ottoa hallintotehtävissä neuvotellen valtiovarainministeriön kanssa. Keskustelussa vähennystarpeet todettiin suuriksi ja haasteisiin vastaamisen katsottiin edellyttävän aluehallintovirastojen yhteispeliä.

ELY-keskusten ja TE-toimistojen yhteistä kehittämis- ja hallintoyksikköä (KEHA) koskevan hankkeen väliraportissa on ehdotus ELY-keskusten ja TE-toimistojen yhteisen kehittämis- ja hallintoyksikön tehtävistä, ohjausmallista sekä organisaatiosta. KEHA-hankkeessa tehtyä työtä hyödynnetään mahdollisuuksien mukaan tässä projektissa. Päätettiin kutsua projektiryhmän kokoukseen KEHA-hankkeen projektipäällikkö. Puheenjohtaja kertoi, että hallituksen rakennepoliittisen ohjelman valmistelussa on keskusteltu keskus- ja aluehallinnon organisoinnista. Päätöksiä ELYjen ja AVIen osalta odotetaan seuraavalla viikolla ja linjauksilla voi olla vaikutusta projektiin.

Päätös: Merkittiin tiedoksi henkilötyövuosimäärät ja keskustelussa tulleet evästykset.

1. Hallinnon tehtävien määrittelyn käynnistäminen

Keskustelussa todettiin, että hallinnon tehtävät tulisi aluksi jaotella projektiryhmässä toiminnoittain listaukseksi ja jatkaa kokonaisuuden työstämistä työpajoissa. Koska tehtävien järjestämisessä on aluehallintovirastokohtaisia eroja, tehdään ensin toiminnon kuvaus yhden aluehallintoviraston mukaan ja sitä täydennetään merkitsemällä merkittävimmät poikkeavuudet muiden aluehallintovirastojen osalta. Mahdollisuuksien mukaan hyödynnetään jo olemassa olevia prosessikuvauksia. Tuotiin esille, että mahdollisimman pian tulisi päästä henkilötasolle tarkastelemaan toimenkuvia.

Maistraattien ohjaus- ja kehittämisyksikön tehtävien tarkastelun osalta todettiin, että selvityshenkilö on ehdottanut maistraattien liittämistä aluehallintovirastoihin vuoden 2015 alusta. Maistraattitehtävien mukaan ottaminen projektin työhön määrittyy kuitenkin sen kautta, mitkä ovat linjaukset maistraattien tulevaisuudesta.

Yleishallintoon ja muihin hallinnon tehtäviin todettiin sisältyvän paljon erilaisia tehtäviä, kuten maksatus-, rahoitus-, kehittämis- ja kansainvälisiä tehtäviä, lausuntoja, arvonimiä, kielenkääntäjien, ylijohtajien sihteerien ja yhteispalvelun tehtäviä sekä venäläisten sotavankien hautojen hoitoon liittyviä tehtäviä. Maksatustehtävistä keskusteltaessa todettiin, että niitä on myös ELYistä AVI:ihin siirtyvissä opetus- ja kulttuuritoimen tehtävissä. Lounais-Suomen aluehallintovirastossa tehty selvitys valtionavustusten ja maksatusten hoidosta toimitetaan projektiryhmälle. Samoin jaetaan Etelä-Suomen aluehallintovirastossa laaditut matkalaskujen ja maksutalletusten prosessikuvaukset.

Keskusteltiin siitä, että tehtävien määrittelyssä on tärkeää ottaa huomioon hallinnon ja vastuualueiden työnjako, rajapinnat erikoistumisyksiköiden tehtäviin, ylijohtajien esikuntatyyppiset tehtävät, työtapakysymykset ja työprosessien kehittäminen.

Päätös: Päätettiin ryhmitellä tehtävät kahdeksan toiminnon alle ja sovittiin työnjaosta tehtävien alustavassa määrittelyssä:

1. Toimitilat ja virastopalvelut, Lauri Latva-Äijö

2. Taloushallinto, Tuula-Kaarina Isosuo (Paula Leppänoro-Jomppanen)

3. Henkilöstöhallinto, Markku Nurminen

4. Viestintä, Anne Autio

5. Yleishallinto, Maria Siurua

6. Asiakirjahallinto, Teijo Mustonen

7. Tietohallinto, Paula Leppänoro-Jomppanen

8. Muut tehtävät, Maria Siurua

Kaikissa toiminnoissa katsotaan rajapinnat vastuualueiden ja erikoistumisyksiköiden tehtäviin. Myöhemmin täydennetään poikkeavuudet tehtäväjärjestelyissä eri aluehallintovirastoissa.

Valtiovarainministeriö toimittaa ryhmän jäsenille Excel-pohjan, johon hallinnon tehtäviä ja rajapintoja ryhdytään kokoamaan.

1. Muut asiat

*Seuraavista kokousajoista sopiminen*

Projektiryhmän seuraavat kokoukset pidetään valtiovarainministeriössä/videoneuvotteluna:

ti 3.12. klo 12-14

to 9.1. klo 9-11

ma 3.2. klo 10-15 (toivottavaa osallistuminen paikan päällä)

ke 19.2. klo 9-11

ke 5.3. klo 9-11

ke 19.3. klo 9-11

ke 2.4. klo 9-11

ti 8.4. klo 13-15.

Työpajat järjestetään tammikuussa 2014.

*Pöytäkirjat*

Sovittiin, että kokouksista ei tehdä keskustelupöytäkirjoja, vaan kirjataan päätökset ja linjaukset.

1. Kokouksen päättäminen

Puheenjohtaja päätti kokouksen klo 14.50.

Miira Lehto